CELEX: 62012TN0447
Language: sk
Date: 2012-10-10 00:00:00
Title: Vec T-447/12: Žaloba podaná 10. októbra 2012 — Visa Europe/Komisia

8.12.2012   
            
            
               SK
            
            
               Úradný vestník Európskej únie
            
            
               C 379/26
            
         Žaloba podaná 10. októbra 2012 — Visa Europe/Komisia
   (Vec T-447/12)
   2012/C 379/46
   Jazyk konania: angličtina
   
      Účastníci konania
   
   
      Žalobkyňa: Visa Europe Ltd (Londýn, Spojené kráľovstvo) (v zastúpení: A. Renshaw a J. Aitken, solicitors)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil rozhodnutie Komisie z 31. júla 2012 vo veci COMP/D1/39398 — Visa MIF v rozsahu, v akom bola zamietnutá žiadosť Visa Europe o zmenu maximálnej hranice mnohostranne dohodnutých výmenných poplatkov (multilateral interchange fee — ďalej len „poplatky MIF“), ktorá sa stala právne záväznou rozhodnutím Komisie z 8. decembra 2010 a
            
         
               —
            
            
               zaviazal žalovanú na náhradu trov tohto konania.
            
         
      Dôvody a hlavné tvrdenia
   
   Na podporu svojej žaloby žalobkyňa uvádza tri žalobné dôvody.
   
               1.
            
            
               Prvý žalobný dôvod je založený na tvrdení, že Komisia porušila článok 41 Charty základných práv Európskej únie, práva Visa Europe na obhajobu a zásadu riadnej správy vecí verejných tým, že neposkytla Visa Europe účinnú možnosť vyjadriť sa k relevantným skutočnostiam a pochybnostiam Komisie týkajúcich sa údajných nedostatkov v ekonomickej štúdii dodanej Visa Europe predtým, ako s konečnou platnosťou zamietla žiadosť Visa Europe o zmenu maximálnej hranice poplatkov MIF.
            
         
               2.
            
            
               Druhý žalobný dôvod je založený na tvrdení, že Komisia porušila článok 9 ods. 2 písm. a) nariadenia 1/2003 (1), zásadu riadnej správy vecí verejných a článok 296 ZFEÚ tým, že neporovnala ekonomickú štúdiu dodanú Visa Europe so štúdiami predtým použitými pre výpočet maximálnej hranice poplatkov MIF a tým, že sa pri zamietnutí žiadosti Visa Europe o zmenu maximálnej hranice poplatkov MIF oprela o irelevantné úvahy.
            
         
               3.
            
            
               Tretí žalobný dôvod je založený na tvrdení, že Komisia sa dopustila zjavne nesprávneho posúdenia. Zamietla dôkazy podané Visa Europe na základe chybných úvah, ako aj na základe pochybností nekonzistentných s vlastnými predchádzajúcimi rozhodnutiami Komisie. Ďalej Komisia neposúdila, že jej námietky, aj keby boli správne, by tak či tak neodôvodňovali zamietnutie žiadosti o zmenu maximálnej hranice poplatkov MIF.
            
         
      (1)  Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch [101] a [102] ZFEÚ (Ú. v. ES L 001, 2003, s. 1; Mim. vyd. 08/002, s. 205).